| "Tämä taivas, tämä maa"Danny ja Aikamiehet |
| --- |
| Singlen "Tämä taivas, tämä maa" kansikuva |
| Singlen tiedot |
|  Albumilta | *Tämä taivas, tämä maa* |
|  B-puoli | "Saapuvan tahtoisin yön" |
|  Äänitetty  | 1992 |
|  Julkaistu | 1992 |
|  Formaatti | 7" single, CD-single |
|  Tekijä(t) | säv./san. Jukka Kuoppamäki, sov. Veikko Samuli, kuorosov. Märt Ratassepp |
|  Kesto | 03.33 |
|  Levy-yhtiö | Finnlevy |
| Dannyn muut singlet |
| "Matador"1990 | "Tämä taivas, tämä maa"1992 | "Tähdet tietävät sen"1993 |

**Tämä taivas, tämä maa** on Jukka Kuoppamäen säveltämä ja sanoittama musiikkikappale, jonka levytti Danny yhdessä Aikamiesten kanssa vuonna 1992. Kappaleesta tuli suosittu ja se nosti Dannyn uudelleen suosioon hänelle hiljaisemman 1980-luvun jälkeen. 

Kappaleen suosion myötä Kuoppamäen tekemille lauluille alkoi olla uudelleen kysyntää. Kuoppamäen levyttämä versio julkaistiin vuonna 2000 kokoelma-albumilla *Kaikki parhaat*.

Taustaa
-------

Menestysvuosien jälkeen Dannyn ura oli 1980-luvulla kääntynyt laskuun. 1990-luvulla hän kuitenkin päätti tehdä paluun huipulle ja etsiä huolellisemmin uutta levytysmateriaalia. Sitä hän tuli tiedustelemaan Jukka Kuoppamäeltä tämän Emäsalon mökiltä kesällä 1992. Danny täytti samana vuonna 50 vuotta ja hän halusi tehdä kiitoslaulun kuuntelijoilleen, jotka olivat kannustaneet häntä kaikki vuodet.

> »Hain laulumappini esiin ja lauloin Dannylle kaikki uudet lauluni. Mutta mikään ei tuntunut sopivan. Lopuksi sanoin, että tässä olisi vielä yksi, ja että tätä sinä et tietenkään ota, mutta laulan silti laulun huvikseni sinulle. Kappale oli "Tämä taivas, tämä maa". Dannyn silmät alkoivat loistaa kappaletta kuunnellessa ja hän sanoi, että tämä se on.»   
> (Jukka Kuoppamäki)
> 
> 

Laulu ilmaisee kaipuutta ja kiitollisuutta. Danny toivoi, että kappale saisi suomalaiset tuntemaan olonsa paremmaksi ja laajemmin suomalaiseksi.

Julkaisu
--------

Danny valitsi kappaleen levytettäväkseen, ja mukaan tuli Aikamiehet-kuoro. Kappaleen sovitti Veikko Samuli ja kuorosovitti Märt Ratassepp. Single julkaistiin vinyylisinglenä ja CD-singlenä vuonna 1992. Singlen toinen kappale on "Saapuvan tahtoisin yön". "Tämä taivas, tämä maa" julkaistiin myös Dannyn samannimisellä albumilla, jota oli vuoteen 2000 mennessä myyty kultalevyyn oikeuttavat 25 000 kappaletta.

Kappaleesta tuli Dannyn comeback-hitti. Se nousi listoille marraskuussa. Radiosoittolistalla se oli korkeimmillaan kolmantena ja *Rumban* 50 hittiä -listalla yhdeksäntenä. Kappaleesta oli hyötyä myös Kuoppamäelle. Yhdessä kappaleen "Anna mulle tähtitaivas" kanssa se nosti hänet lauluntekijänä takaisin tietoisuuteen, ja Kuoppamäen lauluille alkoi olla uudelleen kysyntää. Kuoppamäen levyttämä versio julkaistiin vuonna 2000 hänen kokoelma-albumillaan *Kaikki parhaat*. Vuonna 2004 siitä julkaistiin uusi versio albumilla *Minun lauluni*.

### Listasijoitukset

| Lista | Korkein sijoitus | Lähde |
| --- | --- | --- |
| Suomi Radiosoittolista | 3. |  |
| Suomi *Rumba* 50 hittiä | 9. |  |

Lähteet
-------

* Kuoppamäki, Jukka & Rantala, Juha (toim.): *Sinne ja takaisin. Matka Euroopan sydämeen*. Helsinki: Basam Books, 2014. ISBN 978-952-260-296-1.

### Viitteet

1. 1 2  Suomalaiset äänitteet 1901–1999 (Teoshaku hakusanalla "Tämä taivas tämä maa") *Fenno — Suomen Äänitearkisto ry:n levytietokanta 1901–1999*. Viitattu 6.11.2021.
2. 1 2 3  Kuoppamäki & Rantala 2014, s. 163–164.
3. 1 2  Snellman, Saska (toim.): *Danny*. Helsinki: WSOY, 2000. ISBN 951-0-24624-7.
4. ↑  Danny: *Tämä taivas, tämä maa* -CD-levyn kansilehden tiedot (Finnlevy 200262).
5. ↑  Danny *Veikkotiitto.fi*. Viitattu 6.11.2021.
6. ↑  Danny – Kulta- ja platinalevyt *Ifpi.fi*. Musiikkituottajat – IFPI Finland ry.  Arkistoitu 6.11.2021. Viitattu 6.11.2021.
7. 1 2  Kuoppamäki & Rantala 2014, s. 165.
8. 1 2 3  Pennanen, Timo: Sisältää hitin: 2. laitos – Levyt ja esittäjät Suomen musiikkilistoilla 1.1.1960–30.6.2021 (sivu 57) *Musiikkiarkisto.fi*. Viitattu 7.11.2021.
9. ↑  Kuoppamäki & Rantala 2014, s. 239.
10. ↑  Kuoppamäki & Rantala 2014, s. 182, 230.

Aiheesta muualla
----------------

* Jukka Kuoppamäen esitys kappaleesta (Levy-yhtiö Poptorin YouTube-kanava)